送徐履之倅南昌
作者：范浚
朝代：宋

paragraphs: 春山罨畫春江平，江頭春船椎鼓聲。
鍾陵別乘喚帆席，笑看獵獵風摇旌。
明朝太末經行處，懸愁望斷煙綿樹。
勞勞檣燕亦留君，且共推蓬話情素。
鍾陵地雄古名都，美官况復稱題輿。
看君逸足展夷路，逐電追風萬里餘。
前知按部勞綏撫，箳篂行濕西山雨。
君家孺子有遺臺，試向東湖聊訊古。
蘭陰新漉酒吹醅，更折江花勸引杯。
聖代興廉訪良吏，遲君却抱鶴書回。